CELEX: 52021PC0165
Language: ro
Date: 2021-03-29
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare (UE) 2020/1351 privind acordarea unui sprijin temporar Republicii Letonia în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

COMISIA EUROPEANĂ
            Bruxelles, 29.3.2021
            COM(2021) 165 final
            2021/0088(NLE)
            Propunere de
            DECIZIE DE PUNERE ÎN APLICARE A CONSILIULUI 
            de modificare a Deciziei de punere în aplicare (UE) 2020/1351 privind acordarea unui sprijin temporar Republicii Letonia în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
                  
            
            
               Regulamentul (UE) 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică importantă cauzată de epidemia de COVID-19. Sprijinul acordat în temeiul SURE servește la finanțarea, în principal, a schemelor de șomaj tehnic sau a unor măsuri similare care vizează protejarea angajaților și a persoanelor care desfășoară o activitate independentă, reducând astfel incidența șomajului și pierderea veniturilor, precum și la finanțarea, în subsidiar, a unor măsuri legate de sănătate, în special la locul de muncă.
            
            
               La 25 septembrie 2020, Consiliul a acordat asistență financiară Letoniei în vederea completării eforturilor naționale întreprinse pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători și pentru persoanele care desfășoară o activitate independentă.
            
            
               La 11 martie 2021, Letonia a formulat o nouă cerere de asistență financiară din partea Uniunii în temeiul Regulamentului SURE. 
            
            
               În conformitate cu articolul 6 alineatul (2) din Regulamentul SURE, Comisia a consultat autoritățile letone pentru a verifica creșterea neprevăzută și semnificativă, generată de pandemia de COVID-19, a cheltuielilor efective și planificate legate direct de măsurile care vizează piața muncii și de măsurile legate de sănătate luate de autoritățile letone. În mod concret, creșterea cheltuielilor pentru care se solicită asistență financiară suplimentară se referă la o combinație de măsuri noi și măsuri existente menționate în Decizia de punere în aplicare (UE) 2020/1351 a Consiliului:
            
            
               (a)schema existentă de compensare a perioadei de inactivitate pentru lucrători și sporul pentru copii acordat lucrătorilor se prelungesc pentru perioada cuprinsă între 9 noiembrie 2020 și 30 iunie 2021. Schema plătește angajaților trecuți în șomaj tehnic sau persoanelor care desfășoară activități independente compensații în valoare de 50 % sau 70 % din salarii sau venituri, în funcție de regimul fiscal în temeiul căruia își desfășoară activitatea. Nivelul minim al sprijinului este stabilit la 500 EUR, iar cel maxim la 1 000 EUR per angajat pe lună calendaristică. Schema se aplică societăților, persoanelor care desfășoară activități independente și plătitorilor taxei de licență ale căror venituri din activitatea economică au scăzut cu cel puțin 20 %, comparativ cu media perioadei august-octombrie 2020. Sporul pentru copii oferă un sprijin suplimentar angajaților trecuți în șomaj tehnic care au copii în întreținere. Sporul se ridică la 50 EUR pe lună pentru fiecare copil;
            
            
               (b)schema existentă de subvenții salariale extinde sprijinul la toate întreprinderile afectate pentru perioada cuprinsă între 9 noiembrie 2020 și 30 iunie 2021. Sprijinul este disponibil pentru angajatorii care se confruntă cu o scădere a veniturilor din orice activitate economică cu cel puțin 20 %. Schema se ridică la 50 % din salariul mediu brut lunar, dar nu mai mult de 500 EUR pe lună calendaristică. Angajatorii beneficiari sunt obligați să mențină locurile de muncă ale lucrătorilor sprijiniți și să suplimenteze subvenția salarială până la salariul normal integral; 
            
            
               (c)o nouă măsură constând în indemnizații de boală pentru părinți și îngrijitori oferă sprijin angajaților care nu pot lucra de la distanță și care au în îngrijire copii cu vârsta de până la 10 ani sau persoane cu handicap, în perioadele în care școlile și centrele de zi sunt închise din cauza infecției cu COVID-19. Indemnizațiile se ridică la 60 % din salariul mediu al beneficiarului din ultimele 12 luni. Angajatorul beneficiarului trebuie să certifice incapacitatea de a lucra de la distanță, iar școala sau municipalitatea trebuie să confirme închiderea școlii sau indisponibilitatea serviciilor de îngrijire în centrele de zi;
            
            
               (d)indemnizațiile de boală existente legate de COVID-19 se prelungesc pentru perioada 16 noiembrie 2020 – 30 iunie 2021. Guvernul plătește integral indemnizația de boală persoanelor care au fost nevoite să lipsească de la locul de muncă din cauza obligației de a intra în autoizolare sau autocarantină, în timp ce, în mod normal, o parte din indemnizația de boală este suportată de angajator; 
            
            
               (e)plățile existente legate de sănătate privind echipamentele individuale de protecție și alte materiale medicale pentru asigurarea sănătății și a securității angajaților din sectorul public, în special a lucrătorilor din domeniul asistenței medicale;
            
            
               (f)o nouă măsură constând în prime pentru medicii și angajații implicați în combaterea crizei COVID-19, pentru recompensarea muncii în condiții de risc și volum de muncă sporite. Aceste prime de 20 % până la 100 % din salariile lunare depășesc primele maxime permise pentru angajații din sectorul public.
            
            
               Letonia a furnizat Comisiei informațiile relevante. 
            
            
               Ținând seama de dovezile disponibile, Comisia propune Consiliului să adopte o decizie de punere în aplicare pentru a acorda Letoniei asistență financiară în temeiul Regulamentului SURE, în sprijinul măsurilor menționate mai sus. 
            
            
               Măsurile legate de sănătate, potrivit cererii formulate de Letonia la 11 martie 2021, se ridică la 22 304 365 EUR.
            
            
               •Coerența cu dispozițiile existente în domeniul de politică vizat
            
            
               Prezenta propunere este în deplină concordanță cu Regulamentul (UE) 2020/672 al Consiliului, în temeiul căruia este formulată.
            
         
         
            
               Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie. 
            
            
               •Coerența cu alte politici ale Uniunii
            
            
               Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în această situație specifică generată de epidemia de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor de șomaj tehnic și a măsurilor similare, contribuind la protejarea locurilor de muncă și, implicit, a angajaților și a persoanelor care desfășoară activități independente, împotriva riscului de șomaj. 
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Temeiul juridic al prezentului instrument este Regulamentul (UE) 2020/672 al Consiliului.
            
            
               •Subsidiaritate (în cazul competențelor neexclusive) 
            
            
               Propunerea urmează unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice în ceea ce privește schemele de șomaj tehnic și măsurile similare, pentru a ajuta statul solicitant să protejeze locurile de muncă și, implicit, angajații și persoanele care desfășoară activități independente, împotriva riscului de șomaj și de pierdere de venituri.
            
            
               Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de pandemia de COVID-19. 
            
            
               •Proporționalitate
            
            
               Propunerea respectă principiul proporționalității. Ea nu depășește ceea ce este necesar pentru îndeplinirea obiectivelor urmărite de instrument. 
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultări cu părțile interesate
            
            
               Deoarece propunerea a trebuit să fie elaborată în regim de urgență, pentru a putea fi adoptată la timp de Consiliu, nu s-a putut realiza o consultare a părților interesate.
            
            
               •Evaluarea impactului
            
            
               Având în vedere caracterul urgent al propunerii, nu a fost efectuată o evaluare a impactului.
            
            
               4.IMPLICAȚII BUGETARE
            
            
               Comisia ar trebui să poată contracta împrumuturi pe piețele financiare în scopul transformării acestora în împrumuturi acordate statului membru care solicită asistență financiară în temeiul instrumentului SURE. 
            
            
               În plus față de furnizarea de garanții din partea statelor membre, în cadru sunt integrate și alte garanții pentru a asigura soliditatea financiară a programului:
            
            
               ·o abordare riguroasă și conservatoare a gestiunii financiare;
            
         
         
            
               ·o structură a portofoliului de împrumuturi care să limiteze riscul de concentrare, expunerea anuală și expunerea excesivă față de oricare stat membru, asigurând, în același timp, resurse suficiente pentru statele membre care au cea mai mare nevoie de sprijin; și
            
            
               ·posibilități de reînnoire a creditelor.
            
            
               2021/0088 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare (UE) 2020/1351 privind acordarea unui sprijin temporar Republicii Letonia în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19
                  1
               , în special articolul 6 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)La 25 septembrie 2020, Consiliul a acordat Letoniei asistență financiară sub forma unui împrumut în valoare de maximum 192 700 000 EUR, cu o scadență medie maximă de 15 ani, în urma solicitării Letoniei din 7 august 2020, în vederea completării eforturilor naționale întreprinse pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători și pentru persoanele care desfășoară o activitate independentă. 
            
            
               (2)Împrumutul era destinat finanțării schemelor de șomaj tehnic, a măsurilor similare și a măsurilor legate de sănătate adoptate de Letonia menționate în Decizia de punere în aplicare (UE) 2020/1351 a Consiliului
                  2
               . 
            
            
               (3)Epidemia de COVID-19 continuă să imobilizeze o parte substanțială a forței de muncă din Letonia. Acest lucru a condus la o nouă creștere neprevăzută și semnificativă a cheltuielilor publice ale Letoniei în legătură cu noi măsuri, și anume indemnizațiile de boală pentru părinți și îngrijitori și primele pentru medicii și angajații implicați în combaterea crizei COVID-19, și cu măsurile menționate la articolul 3 literele (a), (c), (d), (f) și (g) din Decizia de punere în aplicare (UE) 2020/1351. 
            
            
               (4)Epidemia de COVID-19 și măsurile extraordinare puse în aplicare de Letonia în 2020 și 2021 pentru a limita epidemia și impactul său socioeconomic și asupra sănătății au avut și continuă să aibă un impact considerabil asupra finanțelor publice. Previziunile Comisiei din toamna anului 2020 preconizau că Letonia urma să înregistreze un deficit public de 7,4 % și o datorie publică de 47,5 % din produsul intern brut (PIB) până la sfârșitul anului 2020. În 2021, se preconizează că deficitul public al Letoniei va scădea la 3,5 %, iar datoria sa publică la 45,9 % din PIB. Conform previziunilor intermediare ale Comisiei din iarna anului 2021, PIB-ul real al Letoniei urmează să crească cu 3,5 % în 2021.
            
            
               (5)La 11 martie 2021, Letonia a solicitat o nouă asistență financiară din partea Uniunii, în cuantum de 112 500 000 EUR, în vederea completării în continuare a eforturilor naționale întreprinse în 2020 și 2021 pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători și pentru persoanele care desfășoară o activitate independentă. Cererea vizează măsurile prevăzute în considerentele 6-8. 
            
            
               (6)Regulamentul nr. 709 al Cabinetului (adoptat la 24 noiembrie 2020 și modificat la 12 ianuarie 2021) „Reglementări privind indemnizația de inactivitate acordată contribuabililor pentru continuarea activității lor în circumstanțele crizei provocate de pandemia de COVID-19”
                  3
                a prelungit și a modificat o schemă de compensare a perioadei de inactivitate pentru lucrători, menționată la articolul 3 litera (a) din Decizia de punere în aplicare (UE) 2020/1351. Schema se aplică societăților, persoanelor care desfășoară activități independente și plătitorilor taxei de licență ale căror venituri din activitatea economică au scăzut cu cel puțin 20 %, comparativ cu media perioadei august-octombrie 2020. Schema plătește angajaților trecuți în șomaj tehnic sau persoanelor care desfășoară activități independente compensații în valoare de 50 % sau 70 % din salarii sau venituri, în funcție de regimul fiscal în temeiul căruia își desfășoară activitatea. Nivelul minim al sprijinului este stabilit la 500 EUR, iar cel maxim la 1 000 EUR per angajat pe lună calendaristică.
            
            
               
                     4
                  
                     5
                  Schema de compensare a perioadei de inactivitate este însoțită de sporul pentru copii acordat lucrătorilor, menționat la articolul 3 litera (c) din Decizia de punere în aplicare (UE) 2020/1351. Sporul de 50 EUR pe lună pentru fiecare copil oferă un sprijin suplimentar lucrătorilor inactivi, care au dreptul la o reducere a impozitului pe venit pentru persoanele aflate în întreținere. Măsura de sprijin este stabilită prin „Ordinul nr. 706 al Cabinetului privind alocarea resurselor financiare programului «Fonduri pentru situații de urgență la nivel național» din cadrul bugetului de stat” și „Ordinul nr. 15 al Cabinetului privind alocarea resurselor financiare din programul «Fonduri pentru cheltuieli neprevăzute» din cadrul bugetului de stat”. Măsura în cauză poate fi considerată drept o măsură similară schemelor de șomaj tehnic, în sensul Regulamentului (UE) 2020/672, deoarece oferă angajaților și persoanelor care desfășoară o activitate independentă un sprijin pentru venit, ceea ce va contribui la acoperirea costurilor de îngrijire a copiilor în timpul închiderii școlilor și, prin urmare, va ajuta părinții să își continue activitatea profesională, prevenind punerea în pericol a relațiilor de muncă. 
            
            
               (7)Schema de subvenții salariale oferă sprijin angajatorilor care se confruntă cu o scădere a veniturilor din orice activitate economică cu cel puțin 20 %. Schema se ridică la 50 % din salariul mediu brut lunar, dar nu mai mult de 500 EUR pe lună calendaristică. Angajatorii beneficiari sunt obligați să mențină locurile de muncă ale lucrătorilor sprijiniți și să suplimenteze subvenția salarială până la salariul normal integral; Schema este instituită prin Regulamentul nr. 675 al Cabinetului „Reglementări referitoare la acordarea de ajutor contribuabililor pentru continuarea activității în contextul crizei provocate de pandemia de COVID-19”
                  6
                și „Ordinul nr. 128 al Cabinetului privind alocarea resurselor financiare către programul «Fonduri pentru evenimente neprevăzute» din cadrul bugetului de stat”
                  7
               . Măsura prelungește schema de subvenții salariale pentru sectorul turismului și cel al exporturilor menționată la articolul 3 litera (d) din Decizia de punere în aplicare (UE) 2020/1351 și extinde acoperirea acesteia la toți angajatorii eligibili.
            
            
               (8)Indemnizațiile de boală pentru părinți și îngrijitori oferă sprijin angajaților care nu pot lucra de la distanță și care au în îngrijire copii cu vârsta de până la 10 ani sau persoane cu handicap, în perioadele în care școlile și centrele de zi sunt închise din cauza infecției cu COVID-19. Măsura poate fi considerată drept o măsură similară schemelor de șomaj tehnic, în sensul Regulamentului (UE) 2020/672, deoarece oferă părinților și îngrijitorilor un sprijin pentru venit și contribuie la menținerea locurilor de muncă, întrucât părinții și îngrijitorii care au în îngrijire copii sau persoane cu handicap pe durata închiderii școlilor și a centrelor de zi nu sunt nevoiți să își înceteze raportul de muncă. Indemnizația de boală este prevăzută în modificarea „Legii privind asigurarea de maternitate și de boală” din 27 noiembrie 2020
                  8
               . 
            
         
         
            
               (9)Letonia a prelungit și a introdus, de asemenea, o serie de măsuri legate de sănătate pentru a face față epidemiei de COVID-19. În mod concret, este vorba de măsurile prevăzute în considerentele 10-12. 
            
            
               (10)Modificarea „Legii privind asigurarea de maternitate și de boală” din 13 noiembrie 2020
                  9
                prevede prelungirea indemnizațiilor de boală legate de COVID-19 menționate la articolul 3 litera (g) din Decizia de punere în aplicare (UE) 2020/1351 până la 30 iunie 2021. Măsura prevede indemnizații de boală plătite de stat persoanelor care au fost nevoite să lipsească de la locul de muncă din cauza obligației de a intra în autoizolare sau autocarantină, în timp ce, în mod normal, o parte din indemnizația de boală este suportată de angajator.
            
            
               (11)Sprijin suplimentar pentru plățile legate de sănătate pentru echipamentele individuale de protecție, menționate la articolul 3 litera (f) din Decizia de punere în aplicare (UE) 2020/1351. Cheltuielile au fost deja executate în 2020, inclusiv cele stabilite prin „Ordinul nr. 380 al Cabinetului privind alocarea resurselor financiare din programul «Fonduri pentru situații de urgență» din cadrul bugetului de stat” 
                  10
               .
            
            
               (12)Primele pentru medicii și angajații implicați în combaterea crizei COVID-19, în valoare de 20 % până la 100 % din salariile lunare, recompensează munca în condiții de risc și volum de muncă sporite, astfel cum se prevede în Ordinele nr. 137 și 656 ale Cabinetului privind alocarea fondurilor din programul «Fonduri pentru evenimente neprevăzute» din cadrul bugetului de stat
                  11
               , în Ordinul nr. 743 al Cabinetului „Modificarea Ordinului nr. 655 al Cabinetului din 6 noiembrie 2020 privind declararea stării de urgență”
                  12
                și în Ordinul nr. 37 al Cabinetului din 21 ianuarie 2021 privind alocarea fondurilor din programul «Fonduri pentru evenimente neprevăzute» din cadrul bugetului de stat
                  13
               . Aceste prime se adaugă primei maxime stabilite în Legea privind remunerarea funcționarilor și a angajaților autorităților publice de stat și locale. Măsura sprijină ocuparea forței de muncă prin asigurarea securității sanitare a angajaților și a continuității serviciilor publice esențiale. 
            
            
               (13)Letonia îndeplinește condițiile pentru a solicita asistență financiară prevăzute la articolul 3 din Regulamentul (UE) 2020/672. Letonia a furnizat Comisiei dovezi adecvate care atestă o creștere a cheltuielilor publice efective și planificate cu 405 297 901 EUR de la 1 februarie 2020, din cauza măsurilor naționale luate pentru contracararea efectelor socioeconomice ale epidemiei de COVID-19. Aceasta constituie o creștere neprevăzută și semnificativă, fiind legată atât de o nouă măsură, cât și de o prelungire a măsurilor existente legate direct de scheme de șomaj tehnic și de măsuri similare care acoperă o proporție semnificativă a întreprinderilor și a forței de muncă din Letonia. Letonia intenționează să finanțeze 100 097 901 EUR din cuantumul majorat al cheltuielilor publice din fondurile sale proprii.
            
            
               (14)Comisia a consultat Letonia și a verificat creșterea neprevăzută și semnificativă a cheltuielilor publice efective și planificate legate direct de scheme de șomaj tehnic și de măsuri similare, precum și de recurgerea la măsuri relevante în domeniul sănătății legate de epidemia de COVID-19, menționată în solicitarea din 11 martie 2021, în conformitate cu articolul 6 din Regulamentul (UE) 2020/672. 
            
            
               (15)Măsurile legate de sănătate solicitate de Letonia la 11 martie 2021 și menționate la considerentele 10-12 se ridică la 22 304 365 EUR. 
            
            
               (16)Prin urmare, trebuie acordată asistență financiară pentru a ajuta Letonia să contracareze efectele socioeconomice ale perturbării economice importante cauzate de epidemia de COVID-19. Comisia trebuie să adopte deciziile privind scadențele, dimensiunea și deblocarea ratelor și a tranșelor în strânsă cooperare cu autoritățile naționale. 
            
            
               (17)Letonia și Comisia trebuie să ia în considerare prezenta decizie în acordul de împrumut menționat la articolul 8 alineatul (2) din Regulamentul (UE) 2020/672. 
            
            
               (18)Prezenta decizie nu trebuie să aducă atingere rezultatelor niciuneia dintre procedurile legate de denaturarea funcționării pieței interne care este posibil să fie întreprinse, în special în temeiul articolelor 107 și 108 din tratat. Aceasta nu prevalează asupra cerinței ca statele membre să notifice Comisiei potențialele ajutoare de stat în temeiul articolului 108 din tratat.
            
            
               (19)Letonia trebuie să informeze periodic Comisia cu privire la execuția cheltuielilor publice planificate, pentru a-i permite acesteia să evalueze măsura în care Letonia a executat aceste cheltuieli.
            
            
               (20)Decizia de a acorda asistență financiară a fost luată ținând seama de nevoile existente și preconizate ale Letoniei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței, 
            
            
               ADOPTĂ PREZENTA DECIZIE: 
            
            
               Articolul 1
            
            
               Decizia de punere în aplicare (UE) 2020/1351 se modifică după cum urmează: 
            
            
            
               (1)Articolul 2 se modifică după cum urmează:
            
            
               (a)alineatul (1) se înlocuiește cu următorul text: 
            
            
               „(1) Uniunea pune la dispoziția Letoniei un împrumut de maximum 305 200 000 EUR. Împrumutul are o scadență medie de maximum 15 ani.”;
            
            
               (b)alineatul (4) se înlocuiește cu următorul text: 
            
         
         
            
               „(4) Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. Plata oricăror rate ulterioare se efectuează în conformitate cu termenii acordului de împrumut respectiv sau, dacă este cazul, sub rezerva intrării în vigoare a unui act adițional la acesta sau a unui acord de împrumut modificat încheiat între Letonia și Comisie.”.
            
            
            
               (2)Articolul 3 se înlocuiește cu următorul text: 
            
            
               „Articolul 3
            
            
               Letonia poate finanța următoarele măsuri:
            
            
               (a)schema de compensare a perioadei de inactivitate pentru lucrători astfel cum este prevăzută în «Regulamentul nr. 179 al Cabinetului (adoptat la 31 martie 2020) „Reglementări privind indemnizația de inactivitate pentru persoanele care desfășoară o activitate independentă și care sunt afectate de răspândirea COVID-19” și nr. 165 (adoptat la 26 martie 2020) „Reglementări privind angajatorii afectați de criza provocată de pandemia de COVID-19 care sunt eligibili să beneficieze de indemnizația de inactivitate și de eșalonarea în rate a plăților întârziate a impozitelor sau de amânarea acestora timp de maximum trei ani”», astfel cum a fost prelungită;
            
            
               (b)indemnizația de inactivitate prevăzută de «Regulamentul nr. 236 al Cabinetului „Reglementări privind indemnizația de inactivitate pentru angajați sau persoanele care desfășoară o activitate independentă care au fost afectate de răspândirea COVID‐19”»; 
            
            
               (c)sporul pentru copii acordat lucrătorilor, prevăzut de «Ordinul nr. 178 al Cabinetului privind alocarea resurselor financiare programului „Fonduri pentru situații de urgență la nivel național» din cadrul bugetului de stat”», astfel cum a fost prelungit;
            
            
               (d)schema de subvenții salariale pentru sectorul turismului și pentru cel al exporturilor, prevăzută de «Raportul de informare privind măsurile pentru depășirea crizei provocate de pandemia de COVID-19 și pentru redresarea economică», astfel cum a fost prelungită;
            
            
               (e)plățile de sprijin pentru salariile profesioniștilor din domeniul medical și ale celor angajați în sectorul cultural, prevăzute de «Legea privind măsurile de prevenire și de eliminare a amenințării la adresa statului și a consecințelor acesteia datorate răspândirii COVID-19», de «Legea privind eliminarea consecințelor răspândirii infecțiilor cu COVID-19» și, respectiv, de «Ordinul nr. 303 al Cabinetului privind alocarea resurselor financiare din programul „Fonduri pentru cheltuieli neprevăzute” din cadrul bugetului de stat»;
            
            
               (f)plățile legate de sănătate privind echipamentele individuale de protecție, prevăzute de «Ordinele nr. 79, 118 și 220 ale Cabinetului privind alocarea resurselor financiare din programul „Fonduri pentru situații de urgență” din cadrul bugetului de stat», astfel cum au fost prelungite;
            
            
               (g)indemnizațiile de boală legate de COVID-19, prevăzute la 9.6.2020. «Regulamentul nr. 380 al Cabinetului din 9.6.2020 „Reglementări privind resursele destinate asigurării siguranței epidemiologice necesare pentru instituțiile incluse în lista instituțiilor și a nevoilor prioritare”», astfel cum au fost prelungite;
            
            
               (h)indemnizațiile de boală pentru părinți și îngrijitori prevăzute în Legea privind asigurarea de maternitate și de boală, secțiunile 48 și 49 din dispozițiile tranzitorii și în «Ordinul nr. 707 al Cabinetului privind alocarea resurselor financiare către programul „Fonduri pentru situații de urgență la nivel național” din cadrul bugetului de stat» și în «Ordinul nr. 13 al Cabinetului privind alocarea resurselor financiare din programul „Fonduri pentru cheltuieli neprevăzute” din cadrul bugetului de stat»;
            
            
               (i)primele pentru medicii și angajații implicați în combaterea crizei COVID-19, prevăzute în «Ordinul nr. 136 al Cabinetului adoptat la 27 martie 2020 privind alocarea fondurilor din programul „Fonduri pentru evenimente neprevăzute” din cadrul bugetului de stat», «Ordinul nr. 656 al Cabinetului adoptat la 6 noiembrie 2020 privind alocarea de fonduri din programul „Fonduri pentru evenimente neprevăzute” din cadrul bugetului de stat», «Ordinul nr. 743 al Cabinetului din 8.12.2020. Modificarea Ordinului nr. 655 al Cabinetului din 6 noiembrie 2020 privind declararea stării de urgență» și «Ordinul nr. 37 al Cabinetului adoptat la 21 ianuarie 2021 privind alocarea fondurilor din programul „Fonduri pentru evenimente neprevăzute” din cadrul bugetului de stat».”.
            
            
            
               (3)Articolul 4 se înlocuiește cu următorul text: 
            
            
               „Articolul 4
            
            
               1.Letonia informează Comisia, până la 30 martie 2021 și, ulterior, la fiecare șase luni, cu privire la execuția cheltuielilor publice planificate, până la execuția lor integrală. 
            
            
               2.În cazul în care măsurile menționate la articolul 3 se bazează pe cheltuieli publice planificate și au făcut obiectul unei decizii de punere în aplicare de modificare a Deciziei de punere în aplicare (UE) 2020/1351, Letonia informează Comisia în termen de 6 luni de la data adoptării deciziei respective și, ulterior, la fiecare 6 luni, cu privire la execuția cheltuielilor publice planificate, până la execuția lor integrală.” .
            
            
         
         
            
               Articolul 2
            
            
               Prezenta decizie se adresează Republicii Letonia.
            
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p. 1.
               
               
                  
                     (2)
                  
                        Decizia de punere în aplicare (UE) 2020/1351 a Consiliului din 25 septembrie 2020 privind acordarea unui sprijin temporar Republicii Letonia în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19, JO L 314, 29.9.2020, p. 38. 
               
               
                  
                     (3)
                  
                        Latvijas Vēstnesis, 230B, 27.11.2020.
               
               
                  
                     (4)
                  
                        Latvijas Vēstnesis, 234, 03.12.2020.
               
               
                  
                     (5)
                  
                        Latvijas Vēstnesis, 9, 14.1.2021.
               
               
                  
                     (6)
                  
                        Latvijas Vēstnesis, 222A, 16.11.2020.
               
               
                  
                     (7)
                  
                        Latvijas Vēstnesis, 42, 2.3.2021.
               
               
                  
                     (8)
                  
                        Latvijas Vēstnesis, 230A, 27.11.2020.
               
               
                  
                     (9)
                  
                        Latvijas Vēstnesis, 221A, 13.11.2020.
               
               
                  
                     (10)
                  
                        Latvijas Vēstnesis, 113A, 12.6.2020.
               
               
                  
                     (11)
                  
                        Latvijas Vēstnesis, 62B, 27.3.2020., Latvijas Vēstnesis, 218, 10.11.2020.
               
               
                  
                     (12)
                  
                        Latvijas Vēstnesis, 237A, 8.12.2020.
               
               
                  
                     (13)
                  
                        Latvijas Vēstnesis, 16, 25.1.2021.